ພວກກະບົດລີເບຍຕໍາໜິຕິຕຽນກຸ່ມເນໂຕ້ໃນລີເບຍ
ພວກກະບົດລີເບຍກ່າວຫາກຸ່ມເນໂຕ້ວ່າ ບໍ່ທໍາການໂຈມຕີທາງອາກາດຂອງຕົນໄວພໍ
ຫົວໜ້າກໍາລັງກຸ່ມກະບົດລີເບຍ ຕໍາໜິຕິຕຽນກຸ່ມເນໂຕ້ວ່າບໍ່ ໄດ້ດໍາເນີນການໂຈມຕີທາງອາກາດຢ່າງໄວໃສ່ເມືອງ Misrata ໃນພາກຕາເວັນຕົກຂອງລີເບຍ ໂດຍກ່າວວ່າ ການຊັກຊ້າດັ່ງກ່າວໄດ້ເຮັດໃຫ້ພວກພົນລະເຮືອນເສຍຊີ ວິດໄປຫລາຍຄົນ ທ່ານ Abdel Fattah Younes ກ່າວວ່າ ກຸ່ມເນໂຕ້ໄດ້ ເຄື່ອນໄຫວຊ້າຫລາຍ ໂດຍປະໃຫ້ພວກກໍາລັງທີ່ຈົງຮັກພັກ ດີຕໍ່ທ່ານກາດດາຟີ ຜູ້ນໍາລີເບຍທໍາຄວາມຄືບໜ້າເຂົ້າໄປ ໃນເມືອງດັ່ງກ່າວ ທ່ານ Younes ກ່າວຕື່ມວ່າ ທ່ານ ອາດຈະຮຽກຮ້ອງໄປຍັງບັນດາຜູ້ນໍາຝ່າຍກະບົດໃຫ້ພາ ກັນຮ້ອງທຸກຕ່າງໆຂອງຕົນຕໍ່ສະພາຄວາມໝັ້ນຄົງສະຫະ ປະຊາຊາດ ຊຶ່ງເປັນຜູ້ອະນຸມັດໃຫ້ກໍາລັງໃນລີເບຍ ຢຸດພວກທະຫານຝ່າຍລັດຖະບານບໍ່ໃຫ້ທໍາລາຍພວກພົນລະເຮືອນນັ້ນ ບັນດາເຈົ້າໜ້າທີ່ກຸ່ມເນໂຕ້ ກ່າວວ່າ ການໂຈມຕີທາງອາກາດຂອງຕົນເໜືອລີເບຍນັ້ນບໍ່ໄດ້ ລົດລົງແຕ່ທ່ານກາດດາຟີໄດ້ໃຊ້ພວກພົນລະເຮືອນ ເປັນເຄື່ອງກໍາບັງ ແລະເຊື່ອງລົດເກາະ ລົດຖັງຂອງທ່ານໃນຂົງເຂດທີ່ມີປະຊາຊົນອາໄສຢູ່ຢ່າງຫລວງຫລາຍນັ້ນ ນາຍພົນຈັດຕະວາ Mark van Uhm ຫົວໜ້າຝ່າຍປະຕິບັດງານຂອງກຸ່ມພັນທະມິດກ່າວ ວ່າ ໃນເມືອງ Misrata ກຸ່ມພັນທະມິດສາມາດຢືນຢັນໄດ້ຢ່າງເດັດຂາດວ່າ ພວກລົດຖັງກໍາ ລັງກະຈາຍກັນຢູ່ ແລະໃຊ້ປະຊາຊົນເປັນເຄື່ອງກໍາບັງ ເພື່ອປ້ອງກັນບໍ່ໃຫ້ພວກເຮືອບິນຂອງ ກຸ່ມເນໂຕ້ຮູ້ຈັກແລະແນເປົ້າໝາຍໃສ່ພວກລົດຖັງເຫລົ່ານີ້ ບັນດາເຈົ້າໜ້າທີ່ຝ່າຍກະບົດໂຕ້ແຍ້ງຕໍ່ການກ່າວອ້າງຂອງນາຍພົນ Van Uhm ນັ້ນວ່າ ພວກພົນລະເຮືອນແມ່ນມີໜ້າຢູ່ໃນທຸກຂົງເຂດໃນບ່ອນໃດທີ່ພວກທະຫານຂອງຝ່າຍກາດດາຟີຕັ້ງທີ່ໝັ້ນຢູ່ນັ້ນ ທ່ານ Oana Lungescu ໂຄສົກປະຈໍາກຸ່ມເນໂຕ້ ກ່າວໃນວັນອັງຄານວານນີ້ວ່າ ຈັງຫວະ ຂອງການປະຕິບັດງານນັບແຕ່ກຸ່ມເນໂຕ້ໄດ້ເລີ້ມຮັບພາລະກິດມາບໍ່ໄດ້ຜ່ອນຄາຍລົງ ກຸ່ມ ພັນທະມິດແຈ້ງໃຫ້ຊາບວ່າ ການໂຈມຕີທາງອາກາດຂອງຝ່າຍປະສົມໄດ້ທໍາລາຍທະຫານ ຂອງລັດຖະບານລີເບຍໄປແລ້ວ 30 ເປີເຊັນ ໃນຂະນະທີ່ພວມກໍາລັງຈັດຕັ້ງປະຕິບັດຕາມ ມະຕິເຂດຫ້າມບິນ ທີ່ໄດ້ຮັບອະນຸມັດຈາກສະຫະປະຊາຊາດ ທີ່ມີວັດຖຸປະສົງເພື່ອປົກປ້ອງ ພວກພົນລະເຮືອນນັ້ນ ການກ່າວຫາຂອງພວກກະບົດໄດ້ມີຂຶ້ນໃນຂະນະທີ່ພວກກໍາລັງທີ່ຈົງຮັກພັກດີຕໍ່ທ່ານກາດ ດາຟີ ໄດ້ຂັບໄລ່ພວກກໍາລັງຝ່າຍກະບົດໃຫ້ແຕກຖອຍຄັ້ງໃຫຍ່ໃນຮອບຫລາຍມື້ ໃນລະ ຫວ່າງການສູ້ລົບກັນຢູ່ໃກ້ໆກັບເມືອງ Brega ເມືອງບໍ່ນໍ້າມັນທີ່ສໍາຄັນໃນພາກຕາເວັນ ອອກຂອງລີເບຍນັ້ນ ທັງສອງຝ່າຍຕ່າງຄົນຕ່າງຍິງໂຈມຕີກັນຢ່າງໜັກໃນວັນອັງຄານວານນີ້ ນຶ່ງມື້ຫລັງຈາກ ພວກກະບົດໄດ້ຍຶດເອົາພື້ນທີ່ແຫ່ງນຶ່ງທີ່ມີປະຊາຊົນອາໄສຢູ່ຂອງເມືອງ Brega